Motlanthe sê ANC kan mag verloorAdjunk president Kgalema Motlanthe Foto: GCIS Adjunk president Kgalema Motlanthe het gesê “gevestigde persoonlike belang” verhoed die ANC om meer verenig en doeltreffend te wees en die probleme gaan moontlik vererger, het die Financial Times Limited Maandag berig. “As die party nie aandag gaan skenk aan die noodsaaklikheid om relevant te bly vir die mense van Suid-Afrika nie, gaan hy moontlik mag verloor,” het Motlanthe in ŉ onderhoud gesê. Kommentators, binne en buite ANC-kringe, glo die party se stemme kan vir die eerste keer tydens volgende jaar se algemene verkiesing tot minder as 60% daal. Motlanthe sê dit bekommer hom. “Dit gaan definitief nie ŉ maklike verkiesing wees nie. ŉ Party kan nie aan sy wonderlike geskiedenis gemeet word nie, maar op dít wat mense ervaar.” “Die krisis moet eers ŉ piek bereik voordat die ANC gaan herstel. Dit sal ŉ illusie wees om te dink so iets sal vanself regkom. Dit moet eers erger word,” het hy gesê. -SAPA